A Bors úgy értesült, kedden emberölés miatt tárgyal a kecskeméti bíróság annak a 64 éves kecskeméti férfinak az ügyében, aki másfél méter távolságból lőtte tarkón szomszédját egy vitás ügy miatt. A férfi korábban életfogytiglan tartó börtönbüntetést töltött, de kegyelemben részesült. 2016-ban 495 beadott kegyelmi kérvényből csak 22-t ítéltek meg.

A Bors szerint a vádiratban az áll, hogy a férfi és szomszédja közti jó viszony akkor romlott meg, mikor a szomszéd nem volt hajlandó eladni neki a tulajdonában lévő termőföldet. Emiatt a büntetett előéletű férfi közelről tarkón lőtte a másikat, aki nem halt bele a támadásba, eszméletét sem vesztette el, a vádirat szerint viszont nem emlékszik a baleset körülményeire. Az orvosi beavatkozásnak köszönhetően életben maradt, de maradandó fogyatékosságot és súlyos egészségromlást állapítottak meg nála.